Misdadigers nié mense nie, sê Bheki CeleGenl. Bheki Cele, minister van polisie (Foto: ANA) Bheki Cele, die nuutaangestelde minister van polisie, het Sondag tydens die begrafnis van kapt. Dumisani Mhlanzi in KwaZulu-Natal gesê misdadigers wat soos “ongediertes” optree, sal soos ongediertes behandel word. Mhlanzi is op 23 Februarie doodgeskiet in Maphumulo. Hy was nié aan diens nie. “Ons sal jou soos ŉ ongedierte moet behandel as jy soos ŉ ongedierte optree,” het hy gesê. “En ons sal aanhou om diegene wat soos mense optree, soos mense te behandel.” Cele het gesê die meeste Suid-Afrikaners is wetsgehoorsame landsburgers na wie omgesien en wat beskerm moet word. Daar is egter ook baie “boewe en misdadigers en hulle moet dienooreenkomstig behandel word”. “Ek wil hê julle moet dit baie duidelik verstaan. Ons moet verseker dat ons ons werk in ooreenstemming met menseregte en die Grondwet en uit respek vir die landswette doen. Maar menseregte is vir mense en nie vir diere nie. Diegene wat polisiebeamptes aan diens skiet en moor, is nie mense nie.” Cele sê hoewel hy saam met “die menseregte-aktiviste saamstem dat mense wel menseregte verdien”, is iemand volgens hom nie meer menslik wanneer hy ŉ ander se lewe neem nie. In die boekjaar 2015-’16 is 79 polisiebeamptes dood van wie 40 beamptes aan diens gesterf het. In die vorige boekjaar (2016-’17) is 57 polisiebeamptes dood.